ΓΡΑΠΤΗ ΕΡΩΤΗΣΗ E-1471/97 υποβολή: Cristiana Muscardini (NI) προς την Επιτροπή (30 Απριλίου 1997)

Θέμα: Σύνταξη των Iταλών που εργάζονται στο εξωτερικό

Οι Ιταλοί διακινούμενοι εργαζόμενοι επλήγησαν τα τελευταία χρόνια από σειρά περιοριστικών διατάξεων με τις οποίες μειώθηκαν δραστικά τα δικαιώματά τους σε ό,τι αφορά την κοινωνική ασφάλιση.

Στον δημοσιονομικό νόμο που εγκρίθηκε πρόσφατα έχει εισαχθεί διάταξη που επιδεινώνει την ήδη δυσχερή οικονομική κατάσταση των Ιταλών που εργάζονται στο εξωτερικό, αυξάνοντας από πέντε σε δέκα τα έτη υποχρεωτικής καταβολής εισφορών για τη θεμελίωση του δικαιώματος ελαχίστων αποδοχών συντάξεως.

Ζητείται από την Επιτροπή να εκπονήσει οδηγία με στόχο την ολοκληρωτική μεταρρύθμιση του συνταξιοδοτικού συστήματος των κοινοτικών εργαζομένων οι οποίοι προσφέρουν τις υπηρεσίες τους σε χώρα διαφορετική από την χώρα καταγωγής τους, με τις εξής προβλέψεις:

1. ενοποίηση των συνταξιοδοτικών δικαιωμάτων βάσει του μηχανισμού συνυπολογισμού σε ό,τι αφορά τις ελάχιστες αποδοχές σύνταξης, σύμφωνα με τις διατάξεις της ΕΕ 7

2. παραχώρηση του δικαιώματος για τη συμπλήρωση των ελάχιστων απαιτούμενων συνταξιοδοτικών εισφορών στους Ιταλούς που εργάζονται στο εξωτερικό με τις ίδιες προϋποθέσεις με αυτές που ισχύουν για τους εργαζόμενους που κατοικούν στην Ιταλία 7

3. αναθεώρηση του μηχανισμού υπολογισμού των συντάξεων μεταξύ περισσοτέρων του ενός κρατών μελών δια της κατάλληλης επαναξιολόγησης των εισφορών που έχουν καταβληθεί 7

4. καθιέρωση κοινωνικών παροχών υπέρ των ηλικιωμένων Ιταλών πολιτών που κατοικούν στο εξωτερικό και βρίσκονται σε δυσμενή οικονομική θέση.

Απάντηση του κ.Flynn εξ ονόματος της Επιτροπής (26 Μαΐου 1997)

1. Η Επιτροπή επιθυμεί να επιστήσει την προσοχή του αξιότιμου μέλους στο γεγονός ότι ο κοινοτικός κανονισμός ((Κανονισμοί (ΕΟΚ) 1408/71 και 574/72, τροποποιημένοι και ενημερωμένοι από τον κανονισμό (ΕΚ) 118/97 (ΕΕ L 28 της 30.1.1997). )) όσον αφορά την κοινωνική ασφάλιση αποσκοπεί μόνο στο συντονισμό των διαφορετικών συστημάτων κοινωνικής ασφάλισης των κρατών μελών και όχι στην εναρμόνισή τους. Όπως συχνά ((Βλ. για παράδειγμα: Υπόθεση 161/91 - Van Munster - απόφαση της 5ης Οκτωβρίου 1994 - Rec. 1994 I σελ. 4661. )) έχει γίνει σαφές και από το Ευρωπαϊκό Δικαστήριο, εναπόκειται στα ίδια τα κράτη μέλη να καθορίσουν τη δομή και τα χαρακτηριστικά των συστημάτων κοινωνικής ασφάλισής τους. Οι διαφορές μεταξύ ασφαλιστικών συστημάτων εξακολουθούν να υπάρχουν, ανάλογα με τους εθνικούς στόχους, τόσο όσον αφορά τις προϋποθέσεις καταβολής παροχών όσο και αναφορικά με το ύψος των επιδομάτων, τηρώντας τις αρχές της συνθήκης ΕΚ, και κυρίως την ισότητα στη μεταχείριση ή την αρχή της μη διάκρισης όσον αφορά την ιθαγένεια.

2. Καθώς πρόκειται για την πρώτη ερώτηση αναφορικά με την παροχή «integrazione al minimo» για τον υπολογισμό της λεγόμενης εικονικής σύνταξης, η προσοχή του αξιότιμου μέλους εφιστάται στο γεγονός ότι το Ευρωπαϊκό Δικαστήριο δέχτηκε πρόσφατα ένα προδικαστικό ερώτημα ((Υπόθεση C-132/96 - Sunco/INPS - ΕΕ C 180 της 22.6.1996 )) σχετικά με την εφαρμογή του άρθρου 46 παράγραφος 2 του κανονισμού (ΕΟΚ) 1408/71. Σε αυτή την ειδική περίπτωση, το Δικαστήριο πρέπει να καθορίσει εάν η εν λόγω παροχή πρέπει ή όχι να λαμβάνεται υπόψη στον υπολογισμό της ιταλικής σύνταξης.

3. Όσον αφορά την επανεκτίμηση των εισφορών, η Επιτροπή είναι της γνώμης ότι υπόκειται αποκλειστικά στην αρμοδιότητα του εκάστοτε κράτους μέλους.

4. Όσον αφορά την καταβολή των παροχών «integrazione al minimo» και «assegno sociale» σε άτομα τα οποία δε διαμένουν στην Ιταλία, πρέπει πρώτα να διευκρινιστεί ότι οι παροχές αυτές υπάγονται ταυτόχρονα στην ασφάλιση και στην κοινωνική πρόνοια (μη ανταποδοτικές παροχές μικτού τύπου). Συνεπώς, υπάγονται στο πεδίο πρακτικής εφαρμογής του κανονισμού (ΕΟΚ) 1408/71 αλλά διευθετούνται μέσω ενός ειδικού συστήματος συντονισμού. Παρά τον κανονισμό εξαγωγής που προβλέπεται στο άρθρο 10 του κανονισμού (ΕΟΚ) 1408/71, οι παροχές αυτές καταβάλλονται αποκλειστικά στην επικράτεια του κράτους μέλους στο οποίο διαμένει ο δικαιούχος, παρά το ότι εγγράφονται στο παράρτημα II Α, του κανονισμού (ΕΟΚ) 1408/71. Τέτοια είναι η περίπτωση της παροχής «integrazione al minimo». Αντίθετα, η παροχή «assegno sociale» δεν περιλαμβάνεται το ανωτέρω παράρτημα.